Kvik kom til Vestfossen med visshet om at de med seier ville sikre opprykket til 2. divisjon, men møtte et toppet Vestfossen-lag til den avgjørende kampen.

Tidlig kalddusj

Haldenserne tok kommandoen fra start, og både Mathias Engebretsen, Björn Berglund og Jesper Kragh hadde muligheter til å sende Kvik i ledelsen. Likevel var det hjemmelaget Vestfossen som ga Kvik en skikkelig kalddursj, da et innlegg på bakerste ble headet i mål. 1-0 på Strandajordet etter åtte minutter.

Kvik så rystet ut etter målet, og klarte ikke å skape de helt store sjansene på den humpete gressbanen. Vestfossen hadde faktisk et par gode mulighetet til å øke ledelsen de neste minuttene.

Det gikk hele 33 minutter før Kvik satt Vestfossen-keeperen skikkelig på prøve. Først ved Øystein Lundblad Næsheim, og deretter ved Engebretsen. Eirik Stenberg Johannessen i Vestfossen-buret hindret derimot utligning.

Nærmere kom ikke Kvik før pause, og dermed var forutsetningene før den andre omgangen vanskeligere enn det Kvik hadde ønsket før kampstart.

Snudde kampen

Kent Bergersen valgte å gjøre ett grep i pause, og det var å sette inn Peder Nomell for Jesper Kragh. Det skulle vise seg å være et avgjørende trekk. Etter 65 minutter var unggutten på rett plass til rett tid etter klabb og babb inne i feltet. Nomell banket ballen i nettet fra kort holdt, til ellevill jubel blant spillerne og de tilreisende haldenserne.

Dermed hadde Kvik skaffet seg momentum og trykket på for en ny scoring.

I hele år har det vært Øystein Lundblad Næsheim som har levert scoringene, men i kampens 72. spilleminutt var det spissmakker Björn Berglund som sendte Kvik til himmels. Han ladet venstreslegga fra 16 meter og laget målet som førte Kvik tilbake på tabelltopp.

Dermed ble de siste 15 minuttene nærvepirende for alle med Kvik-hjerte, men anført av kaptein Dardan Sæter-Mehmeti holdt haldenserne tett bakover.

Etter 93 minutter som ble mer spennende enn mange hadde trodd, kunne alle haldensere juble for seier og opprykk til 2. divisjon.

KAMPFAKTA

Fotball, 3. divisjon:

Strandajordet gress:

Vestfossen - Kvik Halden 1-2 (1-0)

1-0 Kim Berntzen (8)

1-1 Peder Nomell (65)

1-2 Björn Berglund (72)

Dommer: Rune Kjørstad, Skrim.

Tilskuere: 300.

Kvik Haldens lag: David Paulmin - Ole Strømsborg, Dardan Sæter-Mehmeti, Jakob Madsen Lund - Marcus Moberg (Holgar Durhuus i 22 min), Deni Hasanagic, Mathias Engebretsen, Jiress Suka Suka, Jesper Kilrich Kragh (Peder Nomell i 45 min.) - Øystein Lundblad Næsheim (Chinonso Agu i 10 min), Björn Berglund (Thomas Kolseth i 1 min).